Mia Rokkedal fra 6.b på Farsø Skole har tilsyneladende gjort det, end ikke verdens mægtigste ledere har formået. Hun har givet os opskriften på at skabe fred i verden. I hvert fald har hendes bidrag til tegnekonkurrencen 'Vejen til fred' vundet titlen som Danmarks flotteste tegning. Mia Rokkedals tegning, der blandt andet skildrer Berlinmurens fald, fredsduer og en regnbue, skal nu repræsente Danmark i den internationale tegnekonkurrence for 11-13-årige, som Lions-Klubberne står bag. Derfor får tegningen fra Farsø nu mulighed for at komme hele verden rundt. Jens Møller fra den lokale Lions Klub overraskede i dag Mia Rokkedal med hæderen midt i undervisningen på Farsø Skole. - Du har lavet en utrolig flot tegning. Ved du, hvad den har? Den har vundet har i Nordjylland, sagde Jens Møller, da han uanmeldt dukkede op sammen med TV2 Nord og Mias mor. - Nu har du både vundet på distriktsplan og på Danmarksplan, og det vil sige, at din plakat kommer med i hele verden, supplerede Inge Guldhammer, der er District Governor hos Lions Klub. Stolt mor: Kæmpe overraskelse Mia Rokkedals tegnetalent kom ikke blot bag på dommerne fra Lions Klub. Også hendes egen mor var målløs, da sejren kom i hus. - Det var en kæmpe overraskelse. Jeg vidste godt, at hun var god til at tegne, men at det var så godt, vidste jeg ikke, fortæller Vibeke Rokkedal. Ydmygheden har Vibeke Rokkedal da også givet videre til sin datter. Det var en fåmælt og ligeledes overrasket Mia, TV2 Nord mødte i dag. - Det er lidt underligt, fordi så mange har deltaget, at det lige præcis er mig, der har vundet, siger hun.

Opsummering:
Mia Rokkedal fra Farsø vandt Lion Klubs tegnekonkurrence og skal nu repræsentere Danmark til den internationale finale.